See on ikka nii, et mida sa otsid, seda ei leia.  ...  Mina ei otsinud, aga täiesti juhuslikult leidsin... ühe kasutamata sünnipäevakaardi. Hoolimata viletsale mälule, mäletan ma suurepäraselt selle kaardi lugu. Ostsin ta enne sõbrantsi keskmise tütrekese 8ndat sünnipäeva. Seda ma enam ei mäleta, kas jäi sünnal käimata või õnnestus kaart ära kaotada, aga  kasutamata ta jäi.       Ja siis mõned aastad hiljem sai sõbrantsi noorim 8 aastaseks. Mul oli kaart vahepeal meeles küll, aga õigel ajal üles ei leidnud.    Siis sai väike sõber 8... aga kaart jäi jälle kasutamata.    Nüüd hakkab sõbrantsi keskmine tütreke saama 18, noorem on 12, väike sõber sai kevadel 10.    Aga mu tutvusringkonnas on veel mõni, kes pole 8 saanud. Nii et las ootab, ega paber hapuks ei lähe. Ära kaob ainult aeg-ajalt.  See, et ta eile pihku sattus, oli küll üks  suur juhus.  ...  No ja siis vaatasin mingil hetkel, et kell on 8.       Ja kalender ütles, et 8. augustil on Silvi nimepäev. Kui meeles on, siis helistan :)